แนวโน้มดัชนีเช้านี้อาจแกว่งตัวปรับขึ้น
นักวิเคราะห์ฯ คาดตลาดหุ้นไทยเช้าวันนี้แกว่งตัวแคบด้านข้าง และอาจปรับขึ้นได้เล็กน้อยตามทิศทางตลาดหุ้นสหรัฐและตลาดภูมิภาค
11 มี.ค. 2553

นักวิเคราะห์ฯ คาดตลาดหุ้นไทยเช้าวันนี้แกว่งตัวแคบด้านข้าง และอาจปรับขึ้นได้เล็กน้อยตามทิศทางตลาดหุ้นสหรัฐและตลาดภูมิภาค
นายถนอมศักดิ์ สหรัตน์ชัย ผู้บังคับบัญชาสายงานวิจัย บล.พัฒนสิน กล่าวว่า วันนี้ตลาดหุ้นเป็นทิศทางขาขึ้นมากกว่าลง เนื่องจากตลาดหุ้นต่างประเทศบวกได้เล็กน้อย ซึ่งลักษณะการความเคลื่อนไหวของดัชนีการซื้อขายจะเป็นการแกว่งตัวออกด้านข้าง โดยยังมีปัจจัยการเมืองกดดันตลาดหุ้นอยู่ แต่ก็เห็นว่ามีความชัดเจนเพิ่มมากขึ้น
ส่วนเรื่องอัตราดอกเบี้ยที่ธนาคารแห่งประเทศไทย(ธปท.)ยังคงอัตราดอกเบี้ยนโยบายนั้น เป็นเรื่องที่ตลาดคาดการณ์ไว้อยู่แล้ว และการส่งสัญญาณว่าจะมีการปรับขึ้นอัตราดอกเบี้ยในช่วงไตรมาส 2/53 นั้น ก็เป็นในทิศทางเดียวกับธนาคารกลางในภูมิภาค ดังนั้น ไม่ส่งผลกระทบต่อตลาดฯมากนัก 
นอกจากนี้ ยังเชื่อว่าต่างชาติคงไม่เทขายหุ้นออกมาช่วงนี้ แม้ว่าจะซื้อสุทธิไปแล้วกว่า 1 หมื่นล้านบาท แต่เชื่อว่าเป็นการลงทุนระยะยาวทั้งปีมากกว่าการลงทุนเพียงช่วงสั้น จึงไม่น่ากังวล 
ทั้งนี้ บล.พัฒนสิน แนะนำให้นักลงทุนเลือกลงทุนในหุ้นบางตัวและบางกลุ่มในช่วงนี้ โดยแนะนำหุ้นในกลุ่มส่งออก โดยเฉพาะหุ้นในกลุ่มชิ้นส่วนอิเล็คทรอนิกส์ , กลุ่มเดินเรือที่จะได้รับผลดีจากการที่ส่งออกเติบโตและค่าระวางเรือมีทิศทางขาขึ้นได้
กรอบการลงทุนวันนี้ให้แนวรับที่ 715 แนวต้านที่ 723-727 จุด